**อย. ผลักดัน GIP Plus ตรวจปล่อยสินค้ารวดเร็ว เพิ่มโอกาสในการแข่งขัน**

**เภสัชกรเลิศชาย เลิศวุฒิ รองเลขาธิการคณะกรรมการอาหารและยา** เปิดเผยว่า สำนักงานคณะกรรมการอาหารและยา (อย.) มุ่งส่งเสริมผู้ประกอบการนำเข้าผลิตภัณฑ์สุขภาพตามวิธีการที่ดีในการนำหรือสั่งผลิตภัณฑ์สุขภาพเข้ามาในราชอาณาจักร (Good Importing Practices: GIP Plus) ซึ่งเป็นเกณฑ์ที่พัฒนาขึ้นจากหลักเกณฑ์ GIP พ.ศ. 2560 นำมาผนวกกับเกณฑ์ที่ชี้บ่งการเป็นคนดี มีคุณธรรม ธรรมาภิบาล เพื่อยกระดับผู้นำเข้าให้เป็นผู้นำเข้าคุณภาพสูง สร้างความมั่นใจได้ว่าจะสามารถนำเข้าสินค้าที่ถูกต้อง ได้มาตรฐาน และปลอดภัยกับผู้บริโภค ได้รับสิทธิประโยชน์พิเศษ ตรวจปล่อยอาหารอัตโนมัติ รับบริการที่ช่องทางด่วนพิเศษ GIP Lane ทำให้การตรวจปล่อยสินค้าเป็นไปอย่างรวดเร็ว เพิ่มโอกาสในการแข่งขัน

อย. ได้มีการอบรมให้แก่ผู้ประกอบการนำเข้า ตัวแทนออกของ และประชาชนผู้สนใจ เรื่อง วิธีการที่ดีในการนำหรือสั่งผลิตภัณฑ์สุขภาพเข้ามาในราชอาณาจักร (Good Importing Practices: GIP Plus) เพื่อให้ผู้เข้ารับการอบรมมีความรู้ ความเข้าใจ และเตรียมความพร้อมขอรับรองตามหลักเกณฑ์ GIP Plus รวมถึงการสร้างความเข้าใจเกี่ยวกับการส่งเสริมธุรกิจผลิตภัณฑ์สุขภาพให้เป็นไปตามหลักธรรมาภิบาล

สำหรับสถานประกอบการที่นำเข้าผลิตภัณฑ์สุขภาพมาในประเทศและได้รับการรับรอง GIP Plus จะได้รับสิทธิประโยชน์เพื่ออำนวยความสะดวกในการนำเข้า เช่น กรณีผลิตภัณฑ์อาหารจะได้รับการตรวจปล่อยอัตโนมัติ (LPI green line) กรณีผลิตภัณฑ์สุขภาพอื่นจะมีการลดขั้นตอนการตรวจสอบ ลดเอกสารที่ใช้ในการยื่นประกอบการนำเข้า และมี Helper Team ช่วยแจ้งเตือนและให้คำแนะนำ เพื่อให้การตรวจปล่อยสินค้าเป็นไปอย่างรวดเร็ว ประหยัดเวลา และเพิ่มโอกาสในการแข่งขันทางธุรกิจ ส่วนผู้บริโภคก็ได้บริโภคผลิตภัณฑ์สุขภาพที่มีคุณภาพมาตรฐาน ปลอดภัย

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 23 เมษายน 2567 ข่าวแจก 150 / ปีงบประมาณ พ.ศ. 2567**